Skolespeler geskors ná aanval op skeidsregterArgieffoto Die Mpumalanga-rugbyunie (MRU) het ʼn skolespeler geskors nadat hy die skeidsregter fisiek aangeval het. Die MRU sê in ʼn verklaring hy beskou die voorval waarin die seun die blaser met die skouer geloop het in ʼn baie ernstige lig. Luidens die verklaring het dit in ʼn wedstryd tussen die Middelburgse Tegniese Hoërskool en die Hoërskool Nelspruit op Middelburg gebeur. Met inagneming van bepaalde versagtende faktore, waaroor die verklaring nie uitwei nie, is die speler ná ʼn tugsaak vir 12 weke geskors, en kan hy weer op 11 Augustus rugby speel. Die seun het skuld erken en skriftelik om verskoning gevra, sê die bond in die verklaring. Roelof Kotzé van die MRU sê die bond glo daar is geen plek vir dié soort gedrag in rugby in Mpumalanga nie. “Skoletugsake word normaalweg aan die Mpumalanga-hoërskolevereniging oorgelaat, maar waar wedstrydbeamptes betrokke is, sal die MRU intree en die spelers dissiplineer. “Sulke voorvalle skep ʼn swak beeld van rugby, en druis in teen die spel se kernwaardes, naamlik integriteit, hartstog, solidariteit, dissipline en respek.” Pieter Burger, die uitvoerende hoof van Mpumalanga-rugby, sê die MRU sal nie dadeloos toesien dat individue die beeld van die spel skade berokken nie.